Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 235/14/6606	Lučenec, 14.10.2014
EEČ : 2-47-153-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 21.12.2013 v presne nezistenom čase v k. ú. Vidiná v lesnom obvode Petrovec za záhradkárskou osadou Bolontov v lesnom poraste č. 566b patriacom do lesného pôdneho fondu spoločne s XXXXX a mal. XXXXX, vypílil 4 ks dreviny cer v objeme 0,27 m3 o priemere pňov 9 až 11 cm, čím pre Lesy SR š. p., Odštepný závod XXXXX spôsobil škodu vo výške 7,50,- €,

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka PZ sp. zn. ORP-143/LC-LC-2014 zo dňa 28.04.2014 bolo začaté trestné stíhanie podľa § 199 ods. 1 Tr. poriadku a súčasne vznesené obvinenie podľa § 206 ods. 1 Tr. poriadku XXXXX a XXXXX pre spolupáchateľstvo prečinu krádeže podľa § 212 ods. 2 písm. d) Tr. zákona, ktorého sa dopustili tak, ako je to uvedené vo výrokovej časti tohto uznesenia. Dňa 26.08.2014 bola táto trestná vec uznesením vyšetrovateľa PZ podľa § 21 ods. 3 Tr. poriadku (per analogiam) spojená s ďalšou trestnou vecou  obvineného XXXXX s tým, že vyšetrovanie bolo následne vedené na Okresnom riaditeľstve PZ XXXXX, odbore kriminálnej polície pod sp. zn. ORP-418/1-VYS-LC-2014. 

Obvinený XXXXX využil svoje zákonné právo a k veci nevypovedal. 

Trestná činnosť obvineného je však preukázaná výpoveďami XXXXX, mal. XXXXX, poškodeného XXXXX, ako aj ďalšími zabezpečenými dôkazmi.

V priebehu vyšetrovania vzniklo u obvineného XXXXX podozrenie ohľadne jeho duševného zdravia, preto poverený príslušník PZ uznesením zo dňa 12.06.2014 pribral na základe písomného príkazu sudcu pre prípravné konanie Okresného súdu XXXXX sp. zn. 0Tp 334/2014 zo dňa 19.05.2014 do konania znalcov na vyšetrenie jeho duševného stavu.

Znalci z odboru zdravotníctva, odvetvia psychiatrie  XXXXX a XXXXX vo svojom znaleckom posudku konštatovali, že obvinený v minulosti ani v tomto období netrpí duševnou chorobou procesuálneho charakteru. Ide u neho o duševnú poruchu v dôsledku málo vyvinutých rozumových schopností - mentálnu retardáciu stredne ťažkého stupňa. V inkriminovanej dobe obvinený nebol schopný rozpoznať protiprávnosť svojho konania a nebol schopný ovládať svoje konanie. Jeho pobyt na slobode nie je z psychiatrického hľadiska nebezpečný za predpokladu, že sa jeho opatrovník bude o neho adekvátne starať. Porucha obvineného má trvalý charakter a je liečbou neovplyvniteľná. Vzhľadom na tieto skutočnosti je nevyhnutné vyvodiť záver, že obvinený bol v čase spáchania činu nepríčetný. 

Podľa § 23 Tr. zákona kto pre duševnú poruchu v čase spáchania činu  inak trestného nemohol rozpoznať jeho protiprávnosť alebo ovládať svoje konanie, nie je za tento čin  trestne zodpovedný.  

V zmysle ustanovenia § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.  

Keďže obvinený XXXXX nebol v čase činu pre nepríčetnosť  trestne zodpovedný, bolo potrebné rozhodnúť tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Trizna
prokurátor